**भारत सरकार**

**रेल मंत्रालय**

**राज्‍य सभा**

**23.03.2018 के**

**अतारांकित प्रश्‍न सं. 3330 का उत्‍तर**

**मुम्बई के उपनगरीय रेलवे स्टेशनों का पुनर्निर्माण**

**3330. श्री माजीद मेमनः**

**क्या रेल मंत्री यह बताने की कृपा करेंगे किः**

(क) क्या यह सच है कि रेलवे मुम्बई में सात उपनगरीय रेलवे स्टेशनों का पुनर्निर्माण करने की योजना बना रहा है;

(ख) यदि हां, तो इन स्टेशनों की सूची तथा इनके लिए आबंटित बजट का ब्यौरा क्या है; और

(ग) क्या रेलवे सरकारी-निजी-भागीदारी मॉडल के शॉपिंग कॉम्पलेक्स, मल्टीप्लेक्स तथा स्वास्थ्य केन्द्रों की तर्ज पर स्टेशनों का वाणिज्यिक विकास करने का विचार रखता है?

**उत्‍तर**

**रेल मंत्रालय में राज्‍य मंत्री (श्री राजेन गोहांई)**

1. से (ग): आम बजट 2018-19 में यह घोषणा की गई है कि भारतीय रेलवे स्‍टेशन विकास निगम लिमिटेड द्वारा 600 प्रमुख रेलवे स्‍टेशनों (मुंबई में बड़े उपनगरीय रेलवे स्‍टेशनों सहित) का विकास किया जा रहा है। चूंकि, स्‍टेशनों में और उनके आस-पास की खाली भूमि/नभक्षेत्र के वाणिज्यिक विकास का उपयोग करके स्‍टेशनों के पुन: विकास की योजना बनाई जाती है, अत: इस प्रयोजन के लिए कोई धनराशि निर्धारित नहीं की गई है। लागत की दृष्टि से सामान्‍यत: ये परियोजनाएं रेलवे के लिए निष्‍प्रभावी होती हैं।

इन स्‍टेशनों पर खानपान, छोटी खुदरा वस्‍तुओं की बिक्री, वॉशरूम, अमानती सामानघर, पीने का पानी, एटीएम, फार्मेसी, इंटरनेट आदि जैसी अनिवार्य सुविधाएं मुहैया कराई जाएंगी।

\*\*\*\*\*